Charlie Chaplin
Store norske leksikon,Kunst og estetikk,Film, TV og teater,Film og TV,Europeisk film og TV,Europeiske filmskuespillere
Charlie Chaplin var en britisk filmregissør, skuespiller og produsent. Chaplin utviklet en landstrykerfigur som etter hvert ble ikonisk, og han var en sentral figur i Hollywood fra 1920-årene.
Tidlige år Chaplin vokste opp i London i en teaterfamilie som levde i fattige kår. Han spilte varieté fra ung alder, kom med i Fred Karnos kjente trupp, og reiste med denne til USA. Det var filmprodusenten Mack Sennett som oppdaget Chaplins talent som komiker. Han debuterte på film i 1914, og etter kort tid ble den klassiske figuren til; landstrykeren med skalk, altfor vide bukser, trang jakke, lange sko, stokk og bart. Dette var opprinnelig en ren farsefigur, men utviklet seg til den erketypiske lille mann i kamp for sitt menneskeverd i en verden av maktmisbruk og fremmedgjøring. Figuren oppnådde en fantastisk popularitet verden over, og i 1919 startet Chaplin selskapet United Artists sammen med Mary Pickford, Douglas Fairbanks og David Wark Griffith. Fra da av skrev, regisserte og produserte han selv sine filmer. Etter at lydfilmen kom, skrev han også musikken til filmene sine. Politisk brodd Landstrykerfiguren viste seg også å kunne bære handlingen i lengre filmer, særlig kom den til sin rett i The Gold Rush (Gullfeber, 1925), City Lights (Byens lys, 1931) og Modern Times (1936). I The Great Dictator (Diktatoren, 1940), Chaplins første egentlige talefilm, forlot han sin klassiske figur for å spille rollene som barberen i ghettoen og diktatoren Hynkel, i en film som ble et sviende oppgjør med Hitler og nazismen. I Monsieur Verdoux (1947) sjokkerte han deler av publikum med sin fremstilling av en elegant og veltalende kvinnemorder. Hans siste film av betydning var Limelight (Rampelys, 1952), en beretning om en alkoholisert entertainer som vil gjøre comeback. Chaplin var også komponist, og han vant Oscar-prisen for sin musikk til Limelight. Hans mest kjente sanger er Smile (fra Modern Times) og This Is My Song (fra A Countess from Hong Kong), som ble en hit med blant andre Petula Clark. Kritikk Chaplin ble kritisert offentlig for sine ekteskap med svært unge kvinner, sitt radikale antikapitalistiske og antifascistiske syn, og for at han holdt på sitt britiske statsborgerskap. Han ble svartelistet av FBI i 1948 og var en av mange politisk liberale kunstnere som ble beskyldt for å være kommunist av senator McCarthy. Etter å ha blitt anklaget for uamerikansk virksomhet, blant annet for å offentlig berømme Sovjetunionens innsats på alliert side under andre verdenskrig, ble han i 1952 nektet innreise til USA etter et kort ferieopphold i England. Etter mer enn 40 år i USA bosatte Chaplin seg derfor i 1953 i Sveits. Hans siste to filmer, A King in New York (1957) og A Countess from Hong Kong (1966), nådde ikke opp til hans tidligere filmer. Popularitet Chaplins popularitet var enorm, og på sitt beste har filmene hans noe av den beste filmkomikk som er skapt. Innslagene av sentimentalitet forhindrer ikke at Chaplins komikk formidler et ekte engasjement og en varme som gir ham en særstilling blant stumfilmkomikerne. Han utga selvbiografien My Autobiography (1964; på norsk: Mitt liv) og var gift fire ganger, deriblant med Paulette Goddard (1936–1942) og Oona Chaplin (1943–1977). Til sammen fikk han 11 barn. En av dem ble filmstjerne: Geraldine Chaplin. Chaplin mottok flere ærespriser for sin betydelige innsats for filmen: 1928 og 1972 fra Oscar-akademiet, fra Filmfestivalen i Venezia i 1972, fra Director's Guild of America i 1974 og fra Bafta i 1976. Han kunne titulere seg som sir Charles fra 1975. En statue utført av Nils Aas ble avduket utenfor Colosseum kino i Oslo i 1976. I 1992 laget Richard Attenborough filmen Chaplin om hans liv, med Robert Downey Jr. i tittelrollen. Et utvalg spillefilmer År Tittel I hovedrollene1      Énaktere   1914 Caught in the Rain Alice Davenport, Mack Swain   1914 Laughing Gas Fritz Schade   1914 The New Janitor Fritz Schade   Toaktere   1914 The Knockout Fatty Arbuckle, Minta Durfee, Mack Swain   1915 The Champion Edna Purviance, Bud Jamison   1915 The Tramp (Landstrykeren) Edna Purviance, Leo White   1916 One A.M. Albert Austin   1916 The Pawnshop Edna Purviance, Henry Bergman   1916 The Rink Edna Purviance, Eric Campbell   1917 Easy Street Edna Purviance, Eric Campbell   1917 The Cure Edna Purviance   1917 The Immigrant Edna Purviance, Eric Campbell   1917 The Adventurer Edna Purviance, Henry Bergman   Fleraktere   1918 Shoulder Arms (På aksel gevær) Edna Purviance, Sydney Chaplin   1921 The Kid (Småen) Edna Purviance, Jackie Coogan   1923 The Pilgrim Edna Purviance, Mack Swain   Langfilmer   1923 A Woman of Paris (En kvinne i Paris) Edna Purviance, Adolphe Menjou   1925 The Gold Rush (Gullfeber) Georgia Hale, Mack Swain   1928 The Circus (Sirkus) Merna Kennedy, Betty Morrissey   1931 City Lights (Byens lys) Virginia Cherrill, Harry Myers   1936 Modern Times (Moderne tider) Paulette Goddard, Henry Bergman, Chester Conklin   1940 The Great Dictator (Diktatoren) Paulette Goddard, Jack Oakie, Henry Daniel   1947 Monsieur Verdoux Martha Raye, Isobel Elsom, Marilyn Nash   1952 Limelight (Rampelys) Claire Bloom, Sydney Chaplin, Nigel Bruce, Buster Keaton   1957 A King in New York (En konge i New York) Dawn Addams, Oliver Johnston, Michael Chaplin   1966 A Countess from Hong Kong (Grevinnen fra Hong Kong) Marlon Brando, Sophia Loren, Sydney Chaplin    1I tillegg spiller Charles Chaplin selv en hovedrolle i samtlige av filmene unntatt A Woman of Paris og A Countess from Hong Kong. Les mer i Store norske leksikon filmens historie stumfilm Hollywood komedie Litteratur Chaplin, Charles, Jr.: Min far Charlie Chaplin, 1961, Finn boken  Cotes, Peter & Thelma Niklaus: Charlie Chaplin : hans liv og verk, 1953, Finn boken  Gehring, Wes D.: Charlie Chaplin, a bio-bibliography, 1983, isbn 0-313-23288-1, Finn boken  Huff, Theodore: Charlie Chaplin, 1952, Finn boken  Maland, Charles J.: Chaplin and American culture : the evolution of a star image, 1989, isbn 0-691-09440-3, Finn boken  McCabe, John: Charlie Chaplin, 1978, isbn 0-385-11445-1, Finn boken  Robinson, David: Chaplin : his life and art, 1985, isbn 0-07-053181-1, Finn boken